অভিযানের নেতৃত্বে থাকা র‍্যাবের ম্যাজিস্ট্রেট সারওয়ার আলম বলেন, এ বছর বেশ কয়েকটি স্থানে অভিযান চালিয়েছি। এরই ধারাবাহিকতায় মিরপুরে অভিযান চালানো হয়। সেখানে থাকা আমের আড়তের আম পরীক্ষা করে দেখা গেছে ওই আমে ইথোফেন হরমোন স্প্রে করা হয়েছে ও ক্যালসিয়াম কার্বাইট মেশানো হয়েছে। তিনি জানান, এ বছরের অভিযানে এবারই প্রথম আমে ক্যালসিয়াম কার্বাইট পাওয়া গেল। এটা আম পাকাতে ব্যবহার করা হয়। জব্দ করা আমগুলো অপরিপক্ব বলে উল্লেখ করে সারওয়ার বলেন, নির্দিষ্ট সময়ের আগেই এসব আম রাসায়নিক দ্রব্য দিয়ে পাকিয়ে বাজারে নিয়ে আসা হয়েছে। অধিক মুনাফার আশায় এটি করা হয়েছে বলে জানান তিনি। অভিযানে ইথোফেন হরমোন ও কার্বাইটের জারও জব্দ করা হয়।